Ann Voskamp

NAJVÄČŠÍ DAR

Ukážka z elektronickej knihy

Americký originál

The Greatest Gift – Unwrapping the Full Love Story of Christmas:

©2013 by Ann Voskamp

Vydavateľ:

Tyndale House Publishers, Inc.,

351 Executive Drive, Carol Stream, 60188 Illinois, United States of America

Translated by permission.

Slovenské vydanie:

©2018 KUMRAN, s. r. o.

Mýtna 62, 064 01 Stará Ľubovňa

www.kumran.sk

Všetky práva vyhradené.

Žiadna časť tejto knihy nesmie byť reprodukovaná, uložená do informačných systémov ani inak rozširovaná (elektronicky alebo mechanicky) bez predchádzajúceho písomného súhlasu vydavateľa.

Preklad:

Jana Báliková

Jazyková korektúra:

Eva Petrovičová

Zodpovedný redaktor:

Eva Štrbová

Originál dizajnu:

Julie Chen, ilustrácie: Paula Doherty

Obálka a grafická úprava:

Štefan Talarovič

Tlač:

Alfaprint, s. r. o.

Prvé vydanie:

ISBN 978-80-89993-02-4

Nastal čas rozbaliť Dar

*

Velký a nablýskaný, hlasný a rýchly – takým sa stáva tento pokrútený svet.

Ale keď prichádza Boh, je schúlený v plodovom vaku.

Ten, ktorý vytesal vesmír, zvinul sa do tmy plodového vaku, pripojil sa k placente v maternici panny a umožnil, aby sa jeho belostné bunky zľahka delili.

Vzdal sa neba, ktoré nebolo dosť veľké na to, aby ho obsiahlo, a zmenšil sa na veľkosť dlane.

Nesmierna veleba sa stáva malým bábätkom a bezmedzný Boh sa mení na bezbranné dieťa.

Darca sa stáva Darom, tichou obetou.

Srdce, ktoré bije v útlej hrudi dieťaťa, svojím rytmom ohlasuje nádej, zmenu, lásku, rozoznieva jedinečnú pieseň, na ktorú čakáte – na ktorú čaká celá závratom zmámená planéta.

Čakanie.

Advent.

Toto slovo je odvodené od latinského slova adventus.

Znamená „príchod“.

Keď otvoríte strany Písma, na ktorých sa zmieňuje jeho príchod, tento prvý advent, skôr než sa dočítate o Ježišovom narodení, máte pred sebou celú jeho genealógiu.

Tak sa rozbaľuje Dar: skôr ako v izbe zavonia kmeň vianočného stromčeka, stretnete sa s Ježišovým rodokmeňom. Ak sa k Vianociam nepribližujete prostredníctvom Kristovho rodokmeňa a váš vianočný príbeh sa spája iba s vianočným stromčekom – je pre vás ťažké pochopiť zmysel jeho príchodu.

Pretože aké vám môžu pripadať Vianoce a vianočný stromček bez Kristovej genealógie, spoznania minulosti, vetiev jeho rodiny, ľúbostného príbehu jeho srdca, ktoré sa k vám upína už od prvopočiatku? Jeho korene budú okmásané. Zmysel nepochopený. Ohromujúca podstata zázraku unikne vašej pozornosti.

Pretože v časoch prorokov a kráľov, v časoch Márie a Jozefa o tom, kým ste, nevypovedali vaše zásluhy, pracovný život a úspechy. Rozhodujúca bola rodina. Rodina tvorí kontext, pôvod vám umožňuje pochopenie a Kristov rodokmeň vždy prináša nádej.

A Kristus sa k nám približoval cez líniu nečistých monarchov a znesvárených bratov, káuz, nevery a nevraživosti, kostlivcov v skriniach a podvodníkov pri herných stoloch. A v časoch prorokov a kráľov, v dňoch Márie a Jozefa boli v genealógiách muži, ženy boli neviditeľné. Pre Ježiša však ženy mali mená, príbehy a na ich životoch záležalo.

Je pozoruhodné, že v Kristovom rodokmeni sa nezmieňuje len jedna, ale až štyri ženy. Štyri zlomené ženy, ktoré sa cítili ako outsiderky, ako tie, na ktorých nezáleží a pre svet ani nejestvujú. Ženy unavené zo zneužívania, z toho, že im nik nevenuje pozornosť a necení si ich. Ženy, ktoré nezapadali do okolitého sveta, nevedeli, ako pokračovať ďalej, čomu majú veriť, kam sa uberať – ženy, ktoré uvažovali, že to vzdajú. A Ježiš sa práve k týmto blúdiacim, váhajúcim, zraneným a unaveným hlási ako k svojim. Zaštepí vás do svojho rodokmeňa, svojho príbehu a svojho srdca a dá vám svoje meno, svoj rodokmeň, svoju počestnosť. Omilosťuje vás svojím čírym milosrdenstvom.

Môžete chcieť, potrebovať či vlastniť väčší Dar?

Kristus prichádza priamo k vášmu vianočnému stromčeku, pozná váš rodokmeň a vraví: „Som váš Boh a som jeden z vás a budem Darom, zoberiem si vás. Zoberiete si ma?“

Toto, práve toto, je ľúbostný príbeh, ktorý k vám smeroval už od prvopočiatku.

A túto príležitosť môžete prepásť.

Úplne ju minúť alebo sa cez ňu náhlivo prehnať, nevidieť, ako sa cez hrany všetkého približuje k vám, tichá, skromná a zázračná – nespoznať to, že sa o nej píše na všetkých stránkach Písma, že sa načahuje k vám, prichádza za vami. A cez Vianoce sa môžete zobudiť s vedomím, že ste nikdy neprijali Dar v jeho úplnosti, v nesmiernosti jeho milosrdenstva.

Tak sa zastavte. Stíšte. Hĺbajte. Čakajte. Počas každého dňa adventu vám prináša dar času, takže máte príležitosť stíšiť sa a čakať.

Čakať na Boha, ktorý prichádza do maštale a pretvára sa na chlieb, po akom prahneme.

Čakať na Spasiteľa v povojníku, ktorý nám, poškvrneným, prináša rúcho spásy.

Na Ježiša, ktorý tvorí presne to, čo my nevieme, ale každý z nás to chce: Vianoce.

A niekedy je srdce čakajúce na Dar... umením Daru.

Zapamätajte si, že vedieť čakať je umenie.

Starostlivo zvažujte každý deň adventu a zostaňte bdelí, aby vám nič neuniklo.

Môže to byť ako rátanie času, letokruhov stromu.

Ako nakláňanie sa nad pňom Jesseho stromu, ktorý pochádza zo starozákonných čias, stromu, ktorý zoťali, a rátanie letokruhov k najväčšiemu Daru, životu, ktorý sa obetoval na dreve. Jesseho strom bol pomenovaný podľa Jesseho, ktorý bol otcom Dávida. Dávida, ktorému Boh sľúbil, že jeho rod, jeho potomstvo bude vládnuť naveky.

A keď sa Dávidovi synovia, vnuci a pravnuci odvrátili od Boha a milovali dary a telo väčšmi ako Darcu a Otca – ich kráľovstvá boli zničené. Ich príbytky sa rozpadli.

Vyzeralo to, akoby celý Jesseho strom bol odťatý od koreňov. Ale Boh...

Ale Boh, ktorý dodržiaval zmluvu a prisľúbenia, vyhlásil: „Z pňa Jesseho vypučí ratolesť a z jeho koreňov výhonok vykvitne – áno, mládnik z jeho koreňov ponesie ovocie... V ten deň bude koreň Jesseho stáť ako zástava národov, budú ho vyhľadávať kmene a jeho príbytok bude slávny“ (Izaiáš 11, 1. 10).

Z pňa našich sŕdc...

V tento deň, v tomto období, v nich vypučia ratolesti, vykvitnú, ponesú ovocie.

A srdce, ktoré vytvorí čas a priestor, aby doň mohol vstúpiť Boh, bude slávnym príbytkom.

Miestom číreho, žiarivého vzdoru zoči-voči vystresovanému, kariérou posadnutému svetu.

Pretože počas každého dňa adventu budeme aktívne čakať.

Budeme čakať s vedomím, že premena všetkého sa už začala.

Budeme pozorne čítať riadky starozákonných príbehov, sledovať vetvy Kristovho rodokmeňa, dejiny ľudstva od Adama až po Mesiáša – pričom každá historická pravda poukazuje na to, k čomu smerovalo celé dianie – k úľave, ktorú nám prinieslo vtelenie Boha.

Stíšme sa, spomaľme, dotýkajme sa prstami každého jedinečného ornamentu vyobrazeného pri týchto dvadsiatich piatich adventných rozprávaniach. Tieto ornamenty si môžeme stiahnuť z internetu a použiť ako vianočné ozdoby.

A prichádza On – náš výnimočný, zranený a zlomený Dar.

Dar, ktorý pre nás visel na dreve z dvoch brvien sťatého stromu.

Dar, ktorému pre nás prebodli bok kopijou – náš doráňaný, milujúci Boh, ktorý sa nám odovzdáva na dreve ako náš nekonečný, najväčší dar.

Ann Voskampová

Pozvanie k Jesseho stromu a pokyny

*

Je koniec novembra a potrebujete svoj vlastný Jesseho strom, pri ktorom budete čakať na Ježišov príchod a približovať sa k Vianociam prostredníctvom Ježišovho rodokmeňa.

Váš Jesseho strom môže mať veľa nádherných podôb. Siluetu stromčeka môžete vyšiť alebo namaľovať, vystrihnúť z plsti alebo pozošívať z rôznych kúskov látky. Stromček potom môžete upevniť na chladničku, stenu, dvere či okno.

Alebo si môžete zaobstarať malý živý vianočný stromček v kvetináči, vetvičky krušiny vo váze alebo nádobu s halúzkami jedľovca, borovice, smreka či cezmíny.

Ozdoby si môžete stiahnuť z webovej stránky www.thegreatestchristmas.com (treba použiť kód JESSE) a potom ich vytlačiť a zavesiť na akýkoľvek stromček podľa svojich predstáv.

Očakávajte Krista... a oslavujte Vianoce, jeho príchod

A o čo nám ide pri tvorbe Jesseho stromu? Je to, akoby ste zostavovali svoj vlastný rodokmeň – strom s klenutými konármi starých otcov a starých mám, s lístím tiet a strýkov, pod ktorý sa dá ukryť v nečase. Jesseho strom prináša skúmanie rodokmeňa a dedičstva vašej odvekej – Božej – rodiny.

1. december

Je advent: Začíname

Čítanie nadnes

Z pňa Jesseho vypučí ratolesť

a z jeho koreňov výhonok vykvitne.

A spočinie na ňom duch Pánov:

duch múdrosti a rozumu,

duch rady a sily,

duch poznania a bohabojnosti.

V ten deň bude koreň Jesseho

stáť ako zástava národov,

budú ho vyhľadávať kmene

a jeho príbytok bude slávny.

IZAIÁŠ 11, 1 – 2. 10

Koniec ukážky